**PRIJEDLOG!**

Na temelju članka 40. stavka 1. Zakona o komunalnom gospodarstvu („Narodne novine“ broj 68/18, 110/18 i 32/20), članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članka 16. Statuta Općine Orehovica („Službeni glasnik Međimurske županije“ broj 7/21 i 4/22) Općinsko vijeće Općine Orehovica na 25. sjednici, održanoj 17. prosinca 2024. godine, donosi

**O D L U K U**

**o osnivanju vlastitog pogona za obavljanje**

**komunalnih djelatnosti na području Općine Orehovica**

**Članak 1.**

U Jedinstvenom upravnom odjelu ustrojava se Vlastiti pogon Općine Orehovica (u daljnjem tekstu: Vlastiti pogon) radi obavljanja sljedećih komunalnih djelatnosti na području Općine Orehovica:

1. održavanje građevina, uređaja i predmeta javne namjene,
2. održavanje javnih zelenih površina,
3. održavanje spomenika i spomen obilježja.

**Članak 2.**

Vlastiti pogon nema svojstvo pravne osobe te njegovom djelatnošću i poslovanjem prava i obveze stječe Općina Orehovica.

Vlastiti pogon osniva se kao organizacijska jedinica Jedinstvenog upravnog odjela.

**Članak 3.**

Upravitelj Vlastitog pogona koji je osnovan kao organizacijska jedinica Jedinstvenog upravnog odjela je pročelnik Jedinstvenog upravnog odjela Općine Orehovica.

**Članak 4.**

Upravitelj pogona vodi i organizira rad Vlastitog pogona, odgovara općinskom načelniku za poslovanje i zakonitost rada Vlastitog pogona.

Upravitelj pogona na temelju ovlasti općinskog načelnika sklapa ugovore s drugim fizičkim i pravnim osobama.

Na prava, obveze i odgovornosti kao i druga pitanja u vezi s radom upravitelja Vlastitog pogona te ostalih službenika i namještenika u Vlastitom pogonu, a koja nisu uređena Zakonom o komunalnom gospodarstvu i ovom Odlukom, primjenjuju se odredbe zakona kojima se uređuju radni odnosi službenika i namještenika u jedinicama lokalne i područne (regionalne) samouprave.

**Članak 5.**

Vlastiti pogon ima Upravitelja pogona (pročelnika Jedinstvenog upravnog odjela Općine Orehovica) i odgovarajući broj drugih namještenika sukladno Pravilniku o unutarnjem redu Općine Orehovica.

Pravilnik o unutarnjem redu Jedinstvenog upravnog odjela donosi općinski načelnik, a rješenje o rasporedu na radno mjesto pročelnik Jedinstvenog upravnog odjela.

**Članak 6.**

Stručne poslove za potrebe Vlastitog pogona (računovodstvene, financijsko-materijalne, administrativne, pravne i druge poslove) obavlja Jedinstveni upravni odjel Općine Orehovica.

**Članak 7.**

Sredstva za početak rada vlastitog pogona osiguravaju se u Proračunu Općine Orehovica iz komunalnog doprinosa, komunalne naknade te drugih prihoda.

**Članak 8.**

Akti poslovanja Vlastitog pogona su Godišnji plan i program rada Vlastitog pogona, Izvješće o izvršenju godišnjeg plana programa rada Vlastitog pogona, naredbe, preporuke, mišljenja, periodični izvještaji i dr.

Godišnji plan i program rada Vlastitog pogona donosi upravitelj pogona uz prethodnu suglasnost općinskog načelnika.

Vlastiti pogon podnosi općinskom načelniku godišnje izvješće o iskazivanju učinka poslovanja, zaključno do 28. veljače tekuće godine za prethodnu godinu.

Vlastiti pogon iskazuje učinak poslovanja sukladno važećim financijsko-računovodstvenim propisima odnosno Zakonu o proračunu.

**Članak 9.**

Učinak poslovanja Vlastitog pogona iskazuje se kroz učinak poslovanja Općine Orehovica.

**Članak 10.**

Vlastiti pogon može stjecati, opterećivati i otuđivati nekretnine i druge vrste posebne imovine jedinice lokalne samouprave u visini sredstava predviđenim Proračunom Općine Orehovica i u skladu s zakonskim propisima.

Imovina u vlasništvu Općine Orehovica, na kojoj se odvija poslovanje vlastitog pogona, ne može se opteretiti niti otuđiti bez suglasnosti općinskog načelnika.

**Članak 11.**

Nadzor nad poslovanjem Vlastitog pogona obavlja općinski načelnik.

U obavljanju nadzora, općinski načelnik poduzima potrebne mjere i radnje u skladu sa zakonom i općim aktima Općine Orehovica.

**Članak 12.**

Vlastiti pogon može se ukinuti odlukom Općinskog vijeća Općine Orehovica.

U slučaju ukidanja Vlastitog pogona, Općina Orehovica preuzima svu imovinu, prava i obveze, ukoliko se Odlukom o ukidanju ne odredi drugačije.

**Članak 13.**

Ova Odluka stupa na snagu osmog dana od dana objave u „Službenom glasniku Međimurske županije“.

**OPĆINSKO VIJEĆE OPĆINE OREHOVICA**

KLASA:

URBROJ:

Orehovica, 17. prosinca 2024. godine

**Predsjednik Općinskog vijeća**

Vedran Kovač

**OBRAZLOŽENJE:**

Sukladno članku 40. Zakona o komunalnom gospodarstvu, jedinica lokalne samouprave osniva vlastiti pogon odlukom predstavničkog tijela. Unutarnje ustrojstvo vlastitog pogona uređuje se odlukom o osnivanju vlastitog pogona te pobliže uređuje pravilnikom o poslovanju vlastitog pogona, koje donosi predstavničko tijelo jedinice lokalne samouprave.

Nadalje, sukladno nalogu revizije, Općina Orehovica u obvezi je osnovati Vlastiti pogon.

Slijedom navedenog, predlaže se Općinskom vijeću izglasavanje navedene odluke.